Saya mau tau Sijarah dari Negeri Sembilan. Jelaskan dalam bahasa minangkabau

Nagari Sambilan pado mulonyo diuni dek urang-urang asali nan tadiri dari urang Semelai, Semai, jo Jakun. Katigo etnis tu iduik bapindah-pindah, baburu, sarato maambiak hasil utan dan ado juo nan lah mulai baladang.

Pado awa abaik ka-14, urang-urang Sumatera dari Minangkabau mulai marantau ka Nagari Sambilan malalui Malaka inggo sampai ka Rembau sarato manaruko di situ di bawah palinduangan Kasultanan Malaka, kudian dilinduangi Kasultanan Johor. Migrasi mancapai puncak pado abaik ka-15 inggo abaik ka-16. Urang Minangkabau mambaok adat nan matrilineal dan manjadi mayoritas, sarato manjadikan Sungai Linggi sabagai rute dagang utamonyo.  Urang Minangkabau ko baasimilasi jo urang-urang asali inggo barasil tajadi panikahan di antaro kaduo kalompok panduduak ko. Katurunan dari kadunyo dinamokan jo suku Biduanda (Dondo). Suku Biduanda ko adolah pawarih asa Nagari Sambilan dan apobilo mamiliah pamimpiin mangko anyo dari suku ikolah nan dipiliah. Urang-urang Minangkabau nan tibo kudian basuku manuruik asa kampuangnyo surang di Minangkabau. Pado galombang rantau urang Minang ko barasa dari Limopuluah Koto jo Tanah Data.

Namo Nagari Sambilan mulai digunokan sajak abaik ka-16 untuak marujuak pado pamukiman baru nan ditaruko urang-urang Minang dan babantuak nagari nan mancakuik sambilan nagari. Nagari ko disabuik jo luak nan dipimpin dek Undang (datuak-datuak pangulu nan mamimpin nagari). Nagari-nagari tu di antaronyo Jelebu, Klang, Johol, Rembau, Sungai Ujong, Jelai, Naning, Segamat, jo Pasir Besar. Kasambilan nagari tu mambuek sistem pasakutuan nan disabuik Limbago Nagari Sambilan. Limbago Nagari Sambilan ado dalam naungan Kasultanan Johor.

Kuaso Johor di Nagari Sambilan malamah pado abaik ka-18 dek Bugih manyarang, sainggo mamaso urang-urang Minang diwakili urang-urang gadang nagari (Pangulu) mancari palinduangan ka tanah asa, Pagaruyuang. Rajo Alam Minangkabau, Sultan Abdul Jalil, mangirim dunsanaknyo, Rajo Malewa. Katiko lah sampai baliak di Nagari Sambilan, alah batagak karajaan dibawah pimpinan Rajo Khatib. Kudian Rajo Melewar maumuman parang malawan Rajo Khatib inggo manjadi pamimpin Nagari Sambilan. Sultan Johor maagiah gala Yamtuan Seri Menanti atau Yang di-Patuan Basa Nagari Sembilan pado 1773. Sasudah kamatian Rajo Malewa, tajadi sarangkaian pasalisiahan takaik suksesi. Untuak maso nan lamo, pangulu acok manjapuik rajo ka Pagaruyuang. Namun, dek pasaiangan di antaro kandidaik nan dicalonan, acok barakhia jo parang sudaro. Samantaro manuruik ''Daghregister'', pado taun 1677 panduduak nan bamukim di Sungai Ujong, Rembau jo Naning, disabuikan alah dipimpin dek ''Rajo Ibrahim'' dari Minangkabau.

Antaro bulan Agustus 1831 sampai Juli 1832, tajadi palawanan masyarakaik di Naning, palawanan ateh kolonialisasi Inggris. Parang ko indak lapeh dari pangaruah Pajanjian London taun 1824. Salapeh mandapek Malaka dari Balando, pamarintah kolonial Inggirih mamasuakan Naning sabagai bagian dari Malaka sajak taun 1827. Kudian masyarakaik Naning musti mambayia pajak pado residen Inggirih di Malaka, dan hal iko ditantang dek panduduak Naning, saingga pacah parang nan tanamo jo Parang Naning.

Pado 1873, Inggirih turuik sato dalam parang sudaro di Sungai Ujong dek manjago kapantiangan ekonomi sarato untuak maambiak aliah kandali daerah tu. Jelebu jatuah ka tangan Inggirih pado 1886, jo nagari-nagari lain nan tasiso pado 1895. Pado 1897, katiko Nagari-Nagari Malayu Basakutu (Federated Malay States, FMS) tabantuak, Sungai Ujong jo Jelebu bagabuang baliak jo konfeserasi nagari-nagari ketek lainnyo dibawah namo Nagari Sambilan, ditampekan dalam ciek Residen dan manjadi anggota FMS. Namun Naning tatap manjadi bagian Malaka, baitu pulo jo Klang dek Selangor, sarato Segamat dek Johor. Ukuran Nagari Sambilan kini manjadi labiah ketek pado ukuran Nagari Sambilan saisuak.

Nagari Sambilan maalami panduduakan Japang pado Parang Dunia II antaro 1942 inggo 1945, kudian bagabuang baliak jo Federasi Malaya pado 1948, nan manjadi nagara Malaysia pado 1963.